KIRJALLINEN KYSYMYS E-1343/03 esittäjä(t): Bartho Pronk (PPE-DE) komissiolle. Direktiivin 96/71/EY arviointia koskeva jatkokysymys.



Virallinen lehti nro 268 E , 07/11/2003 s. 0187 - 0188



KIRJALLINEN KYSYMYS E-1343/03 esittäjä(t): Bartho Pronk (PPE-DE) komissiolle (9. huhtikuuta 2003) Aihe: Direktiivin 96/71/EY arviointia koskeva jatkokysymys Komissio antoi 11. maaliskuuta 2003 vastauksen esittämääni kysymykseen P-0457/03(1). Vastaus ei ollut tarpeeksi kattava, koska kysyin käytännön ongelmista, mutta komission vastaus koski oikeudellisen alan esteitä. Komissio viittasi asiantuntijaryhmään mainitsematta, että kyse oli kansallisista viranomaisista. 1. Myöntääkö komissio, että vastaus ei ollut tarpeeksi kattava, koska siinä ei otettu kantaa direktiivin 96/71/EY(2) perusteella erityisesti rakennusalalle aiheutuvista käytännön ongelmista? 2. Miksi komissio ei tehnyt arviota julkisen sektorin ulkopuolisille asianosaisille aiheutuvista vaikutuksista? 3. Onko komissio valmis ottamaan arviossa huomioon asianosaisten ja erityisesti rakennusalan kokemukset? 4. Onko komissio tietoinen, että Euroopan unioni on kansalaisten ja jäsenvaltioiden unioni, eikä ainoastaan jäsenvaltioiden unioni, ja jos direktiivillä on kansalaisiin suora vaikutus, heitä olisi myös kuultava suoraan? (1) EUVL C 161 E, 10.7.2003, s. 219. (2) EYVL L 18, 21.1.1997, s. 1. Anna Diamantopouloun komission puolesta antama vastaus (21. toukokuuta 2003) Palvelujen tarjoamisen yhteydessä tapahtuvasta työntekijöiden lähettämisestä työhön toiseen jäsenvaltioon 16. joulukuuta 1996 annetun parlamentin ja neuvoston direktiivin 96/71/EY(1) 8 artiklan mukaan komissio tarkastelee uudelleen tämän direktiivin soveltamista koskevia yksityiskohtaisia sääntöjä tehdäkseen tarvittaessa neuvostolle ehdotukset tarpeellisista muutoksista. Komission yksiköiden helmikuussa 2003 julkaisema kertomus direktiivin täytäntöönpanosta oli direktiivin täytäntöönpanon uudelleentarkastelun ensimmäinen askel. Kuten arvoisan parlamentin jäsenen esittämään kirjalliseen kysymykseen P-0457/03(2) annetussa vastauksessa todetaan, kertomuksessa esitetään yhteenveto sen lainsäädännön keskeisestä sisällöstä, jolla direktiivi pannaan täytäntöön jäsenvaltioissa, mutta siinä ei arvioida mahdollisia käytännön ongelmia, jotka liittyvät direktiivin täytäntöönpanoon jäsenvaltioissa. Ottaen huomioon kertomuksen luonteen eli sen seikan, että se on komission yksiköiden laatima siinä ei myöskään esitetä päätelmiä siitä, ovatko jäsenvaltiot panneet direktiivin asianmukaisesti täytäntöön. Kertomusta laadittaessa sovellettiin tavanomaista kuulemismenettelyä, johon sisältyivät yksiköiden välinen kuuleminen, yhteisön tason työmarkkinaosapuolten kuuleminen, jäsenvaltioiden kuuleminen sekä keskustelu kuulemisten tuloksista jäsenvaltioiden viranomaisten edustajista koostuvassa tilapäisessä asiantuntijaryhmässä. Direktiivin täytäntöönpanosta ja soveltamisesta pian julkaistava komission tiedonanto on direktiivin uudelleentarkastelun toinen askel. Unionin toimielimille ja työmarkkinaosapuolille osoitetussa tiedonannossa käsitellään muun muassa ongelmia, joita yritykset ja työntekijät kohtaavat, kun työntekijöitä lähetetään työhön toiseen jäsenvaltioon. Voin vakuuttaa arvoisalle parlamentin jäsenelle, että komissio on tyytyväinen kannanottoihin, joita asianosaiset, myös unionin kansalaiset, esittävät tiedonannosta. Lisäksi direktiivin täytäntöönpanon ja soveltamisen ongelmia koskeviin lisätietoihin kiinnitetään asianmukaista huomiota. Tiedetään hyvin, että Euroopan kansalaisilta saadut valitukset ovat merkittävä tietolähde, jonka avulla komissio voi asianmukaisesti täyttää velvollisuutensa yhteisön lainsäädännön valvojana. On syytä panna merkille, että tähän mennessä komissiolle on esitetty vain yksi direktiivin täytäntöönpanoa ja soveltamista koskeva valitus, joka on johtanut EY:n perustamissopimuksen 226 artiklan mukaisen rikkomisesta johtuvan menettelyn aloittamiseen (vireillä oleva asia C-341/02). (1) EYVL L 18, 21.1.1997. (2) EUVL C 161 E, 10.7.2003, s. 219.